b'\n_START_ARTICLE_\nEdward Ord\n_START_SECTION_\nTidlige \xc3\xa5r og karriere\n_START_PARAGRAPH_\nOrd blev f\xc3\xb8dt i Cumberland  Maryland. Han var s\xc3\xb8n af James og Rebecca Ord. Nogle kilder h\xc3\xa6vder at han var barnebarn af Kong Georg 4. af Storbritannien og f\xc3\xa6tter til Dronning Victoria. Han blev betragtet som et matematisk geni og blev udpeget til West Point af pr\xc3\xa6sident Andrew Jackson. P\xc3\xa5 West Point delte han v\xc3\xa6relse med den fremtidige general William T. Sherman. Han fik sin eksamen i 1839 og blev sekondl\xc3\xb8jtnant i artilleriet. Han k\xc3\xa6mpede i den anden Seminolekrig i Florida og blev forfremmet til premierl\xc3\xb8jtnant.  _NEWLINE_I januar 1847 sejlede han rundt om Kap Horn p\xc3\xa5 dampskibet Lexington sammen med Henry W. Halleck og William Sherman. Han ankom til Monterey i Californien og overtog kommandoen over Batteri F i 3. artilleriregiment med ordre om at f\xc3\xa6rdigg\xc3\xb8re Fort Mervine, som blev omd\xc3\xb8bt ti Fort Halleck. Byggeriet blev overv\xc3\xa5get af l\xc3\xb8jtnant Ord og hans n\xc3\xa6stkommanderende, l\xc3\xb8jtnant Sherman. Den 17. februar 1865 blev fortet omd\xc3\xb8bt til Ord Barracks. I dag kaldes det Presidio of Monterey. _NEWLINE_Ord var i Californien da guldfeberen begyndte at rase og priserne steg voldsomt. Da de milit\xc3\xa6re l\xc3\xb8nninger ikke l\xc3\xa6ngere kunne d\xc3\xa6kke levemkostningerne foreslog Ord\'s overordnede, at de yngre officerer skulle tage ekstrajob for at supplere deres indkomst. P\xc3\xa5 det tidspunkt havde myndighederne i Los Angeles behov for at f\xc3\xa5 kortlagt de offentlige arealer, s\xc3\xa5 de kunne s\xc3\xa6lges, og Ord blev hyret som landm\xc3\xa5ler. Han valgte William Rich Hutton som sin assistent, og sammen kortlagde de Los Angeles i juli og og august 1849. Takket v\xc3\xa6re disse to m\xc3\xa6nds indsats har historikere i dag et ret godt overblik over hvordan landsbyen Los Angeles s\xc3\xa5 ud i midten af det 19. \xc3\xa5rhundrede. L\xc3\xb8jtnant Ord opm\xc3\xa5lte landsbyen, og hans assistent Hutton tegnede partier fra den og tegene det f\xc3\xb8rste kort fra Ord\'s opm\xc3\xa5ling. Byen Los Angeles arkiv har det originale kort som Hutton tegnede. Ord fik 3.000$ for sin opm\xc3\xa5ling. _NEWLINE_Ord blev forfremmet til kaptajn i 1850 mens han gjorde tjeneste ved Stillehavet. Han giftede sig med Mary Mercer Thompson den 14. oktober 1854, og med tiden fik de 14 b\xc3\xb8rn. _NEWLINE_I 1859, mens han var p\xc3\xa5 artilleriskole i Fort Monroe i Virginia blev Ord tilkaldt af krigminister John B. Floyd for at knuse John Brown\'s raid p\xc3\xa5 arsenalet i Harpers Ferry Federal arsenal. Imidlertid n\xc3\xa5ede oberst Robert E. Lee frem til Harpers Ferry f\xc3\xb8rst, og telegraferede til kaptajn Ord, at situationen var under kontrol, s\xc3\xa5 Ord og hans m\xc3\xa6nd ikke beh\xc3\xb8vedes ved Harpers Ferry. De fik instruks om at stoppe ved Fort McHenry i Baltimore.\n_START_SECTION_\nBorgerkrigen\n_START_PARAGRAPH_\nEfter udbruddet af borgerkrigen var Ord\'s f\xc3\xb8rste opgave at v\xc3\xa6re chef for en brigade af reservister fra Pennsylvania. I denne funktion figurerede han h\xc3\xb8jt i Slaget ved Dranesville i efter\xc3\xa5ret 1861._NEWLINE_Den 3. maj 1862 blev Ord forfremmet til generalmajor og tildelt kommandoen over 2. division i Army of the Tennessee under Belejringen af Corinth. Selv om han blev alvorligt s\xc3\xa5ret i Slaget ved Hatchie\'s Bridge i Mississippi, vendte han tilbage til tjeneste og ledede XIII Corps i den sidste del af Vicksburg kampagnen. _NEWLINE_I 1864 blev Ord overf\xc3\xb8rt til det \xc3\xb8stlige operationsomr\xc3\xa5de. Under Richmond-Petersburg kampagnen, kommanderede han XVIII Corps og blev alvorligt s\xc3\xa5ret i angrebet p\xc3\xa5  Fort Harrison. Han kom f\xc3\xb8rst tilbage til aktiv tjeneste i januar 1865.   _NEWLINE_Ord\'s karriere n\xc3\xa5ede sit h\xc3\xb8jdepunkt i for\xc3\xa5ret 1865 da han fik kommandoen over Army of the James i Appomattox kampagnen. Den 9. april gennemf\xc3\xb8rte han en forceret march til Appomattox Court House for at yde st\xc3\xb8tte til generalmajor Philip Sheridan\'s kavaleri og gennemtvinge Lee\'s overgivelse. General Sherman sagde, at han "altid havde forst\xc3\xa5et, at Ord\'s dygtigt gennemf\xc3\xb8rte h\xc3\xa5rde march natten f\xc3\xb8r var en af hoved\xc3\xa5rsagerne til Lee\'s overgivelse."_NEWLINE_Ord var tilstede i Wilmer McLeans hus, da Lee overgav sig, og ses ofte afbilledet i malerier af denne begivenhed. Da overgivelsesceremonien var overst\xc3\xa5et, k\xc3\xb8bte Ord det bord, som Lee havde siddet ved, og det st\xc3\xa5r nu i Chicago Historical Society\'s borgerkrigsrum.\n_START_SECTION_\nEfter krigen\n_START_PARAGRAPH_\nStraks efter krigens slutning blev Ord sat i spidsen for okkupationsh\xc3\xa6ren med hovedkvarter i Richmond i Virginia. Derefter blev han overf\xc3\xb8rt til milit\xc3\xa6rdistrikt Ohio, indtil han afm\xc3\xb8nstrede den frivillige h\xc3\xa6r i september 1866. Den 11. december 1865 var han blevet udn\xc3\xa6vnt til oberstl\xc3\xb8jtnant og brigadegeneral i den st\xc3\xa5ende h\xc3\xa6r for sin indsats i slaget ved Hatchie\'s Bridge og midlertidig udn\xc3\xa6vnelse til generalmajor i den frivillige h\xc3\xa6r for angrebet p\xc3\xa5 Fort Harrison, alle udn\xc3\xa6vnelserne havde virkning fra den 13. marts 1865. Senere kommanderede han milit\xc3\xa6rdistrikterne Arkansas og California. _NEWLINE_Ord kommanderede milit\xc3\xa6rdistrikt Platte fra 11. december 1871 til 1. april 1875, hvor han blev overf\xc3\xb8rt til milit\xc3\xa6rdistrikt Texas, hvor han forblev indtil sin pensionering den 6. december 1880. Mens han var tjenesteg\xc3\xb8rende i Texas overv\xc3\xa5gede han bygningen af Fort Sam Houston.  _NEWLINE_I januar 1872, var Ord deltager i en bisonjagt med Storhertug Alexei Alexandrovich af Rusland p\xc3\xa5 sletterne i det sydvestlige Nebraska sammen med amerikanske celebriteter s\xc3\xa5som Philip Sheridan (h\xc3\xa6rens n\xc3\xa6stkommanderende), oberstl\xc3\xb8jtnant George Armstrong Custer, Buffalo Bill Cody, Wild Bill Hickock, og Texas Jack Omohundro._NEWLINE_Ord trak sig tilbage fra h\xc3\xa6ren i 1880 med rang af midlertidig generalmajor. General Sherman skrev om ham: \xe2\x80\x9dHan har f\xc3\xa5et alle de h\xc3\xa5rde st\xc3\xb8d i tjeneste, og var aldrig p\xc3\xa5 nogen let post. Han har altid f\xc3\xa5et kaldet, n\xc3\xa5r opgaven tegnede til at blive h\xc3\xa5rd, og han har aldrig t\xc3\xb8vet"_NEWLINE_I 1881, fik Ord en stilling i Mexican Southern Railroad, som ejedes af U. S. Grant og Jay Gould, som civilingeni\xc3\xb8r og skulle bygge jernbane fra Texas til Mexico City. _NEWLINE_Ord d\xc3\xb8de af gul feber i Havana p\xc3\xa5 Cuba. Ved hans d\xc3\xb8d sagde Sherman om Ord: \xe2\x80\x9cSom hans n\xc3\xa6re bekendt siden drenge\xc3\xa5rene, skal denne general bevidne, at en mere uselvisk, mandig og patriotisk person har aldrig levet\xe2\x80\x9d.  Han ligger begravet p\xc3\xa5  Arlington National Cemetery.'